Testissä OnePlus 3T: Kiinnostavin puhelin juuri nyt

OnePlus päivitti ”edullisena lippulaivana” myytävän huippupuhelimen 3T-malliin. Lopputulos on onnistunut ja kohtuuhintainen puhelin.

Kiinalainen OnePlus on outolintu puhelinvalmistajien joukossa. Yhtiö onnistui onnistuneella sissimarkkinoinnillaan tekemään OnePlus One -luuristaan virtuaalijonoja kolme vuotta sitten keränneen laitteen, ja kiinnostus on pysynyt yllä sen jälkeenkin.

Alun perin vain verkossa myyty puhelinmerkki on sittemmin löytänyt tiensä kivijalkakauppoihinkin, mutta Suomessa merkkiä myy vain Elisa. Myyntiluvut ovat olleet mitä ilmeisimmin varsin tyydyttävät, sillä OnePlus 3 on notkunut useamman kuukauden ajan operaattorin myydyimpien kuluttajapuhelinten listan kärjessä.

Ei uutta kokonaislukua

OnePlus julkisti viime viikolla OnePlus 3T -mallin, mitä voi pitää pienenä yllätyksenä monen odotettua nelosta. Kyseessä on laitteistopäivitys varsin onnistuneelle OnePlus 3 -puhelimelle. Ilmeisesti kolmosta pidettiin niin onnistuneena, että valmistaja katsoi parhaaksi pysytellä samassa kokonaisluvussa.

Onnistunut se olikin. Kutsuimme sitä arviossamme kiinnostavimmaksi puhelimeksi juuri nyt, mutta nyt titteli on siirtynyt uutukaiselle.

Nopealla vilkaisulla 3T:tä ei edes erota kolmosesta. Mitat ovat samat, ja edellismallin suojakuoret sopivat sellaisenaan uutuusmalliin.

Erot ovat konepellin alla: 3T:ssä on edeltäjäänsä tehokkaampi suoritin sekä järeämpi selfiekamera. Lisäksi akun kapasiteetti on noussut. (Puhelimen tekniset tiedot ovat jutun lopussa.)

Myös laitetta käynnistettäessä paljastuu yksi pieni ero: Puhelin pyytää tunnuslukua ennen Android-käyttöjärjestelmän käynnistämistä. Kyse lienee tietoturvan viemisestä aiempaa syvemmälle, mikä on hyvä asia.

Omena... eikun OnePlus ei kauas puusta pudonnut

Koska puhelimet ovat niin samankaltaisia, OnePlus 3 -arviossamme sanomamme asiat pätevät pääosin yhä – niin hyvässä kuin pahassa. Puhelimen Android-toimintanäppäimet eivät edelleenkään ole kunnolla taustavalaistuja, joten kuvaruutunäppäinten käyttö on parempi vaihtoehto.

Toisaalta ruudun kirkkauden ja mainion näppäilyvasteen sekä kaksois-sim-paikan tuomat kehut pätevät myös edelleen.

Kamera oli sinänsä laadukkaan OnePlus 3:n heikoin lenkki, eikä se se ole ottanut hurjaa harppausta nytkään. Kuvat ovat pääosin tyydyttäviä ja asiallisia, mutta ihan lippulaivatasolla ei olla. Useimmille käyttäjille tämä riittää silti.

16 megapikseliin päivittynyt selfie-kamera on hämmentävä kokemus, sillä se johtaa ei-toivottuihin nenäkarva- ja ihohuokoshavaintoihin. Puhelimen kaikista uudistuksista tämä on ehkä se ei-tarpeellisin.

Erikoisena havaintona todettakoon vielä, että vaikka pääkameran ja selfiekameran tarkkuus on sama, vain pääkameralla onnistuu 4K-videon kuvaaminen. Selfiekameralla on tyydyttävä ”vain” 1080p-tasoon.

Prosessoritehon lisääntymisestä on iloa lähinnä tehokäyttäjille. Peruskolmosenkin tehot olivat riittäviä. Eroa on vaikea huomata paljaalla silmällä.

Lisää akkua

OnePlus mainostaa 3T-mallia tehokkaalla dash-latauksella, ja mainospuheelle on katetta. Puolen tunnin lataus vie akun jo pitkälle, ja akku on täysi runsaan parin tunnin jälkeen.

Kuten alan tapoihin kuuluu, eri valmistajien pikalataustekniikat eivät ole yhteensopivia keskenään. Huawein tai Samsungin pikalaturista ei siis ole olia OnePlusin puhelimella ja päinvastoin.

Puhelimen käyttöjärjestelmä on Android 6 eli Marshmallow. OnePlus on ilmoittanut puhelimien saavan uuden Nougat-Androidin päivityksenä joulukuussa, ja myös 3-mallien on määrä päivittyä samalla.

Pienenä kauneusvirheenä voisi mainita pienet kieliristiriidat, eli OnePlusin omassa suomenkielisessä Androidissa on välillä englantilaisia termejä.

Ne tärkeät kysymykset

Onko se hyvä puhelin? On.

Entä kannattaako kolmosesta päivittää? Ei.

Entä onko se (muistimäärästä riippuen) 439 tai 479 euron arvoinen? On se sitäkin. Se on hinta-laatusuhteeltaan parhaita, ellei paras, puhelin juuri nyt.

Tämä saattaa muuttua yllättävällä tavalla, sillä edeltäjä OnePlus 3 saattaa hyvinkin napata tämän tittelin. Laitteen ehkä mielenkiintoisin kysymys on, mitä OnePlus 3T tekee 3:n hinnalle.

Elisan kuluttajaliittymistä vastaava liiketoimintajohtaja Jan Virkki muotoilee IS Digitodaylle epämääräisesti, että vanhan mallin on mahdollisesti ”tehtävä tilaa” uudelle hinnoittelun keinoin, mikä viittaa hinnanalennukseen. Tämä ei kuitenkaan tapahdu ennen marraskuun 28. päivää, jolloin laitteen varsinainen myynti alkaa. Sitä ennen myydään vain yksi pieni erikoiserä.

Ja ennen kuin riennät OnePlus-ostoksille, huomio puhelimen koko. Se on näytöltään 5,5-tuumainen, mikä on monelle liikaa.